CELEX: 32018R0728
Language: et
Date: 2018-01-24 00:00:00
Title: Komisjoni delegeeritud määrus (EL) 2018/728, 24. jaanuar 2018, millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, mis käsitlevad menetlusi kolmandas riigis asutatud finantssektoriväliste vastaspooltega tehtavate tehingute väljajätmiseks krediidiväärtuse korrigeerimise riski omavahendite nõudest (EMPs kohaldatav tekst )

18.5.2018   
            
            
               ET
            
            
               Euroopa Liidu Teataja
            
            
               L 123/1
            
         KOMISJONI DELEGEERITUD MÄÄRUS (EL) 2018/728,
   24. jaanuar 2018,
   millega täiendatakse Euroopa Parlamendi ja nõukogu määrust (EL) nr 575/2013 seoses regulatiivsete tehniliste standarditega, mis käsitlevad menetlusi kolmandas riigis asutatud finantssektoriväliste vastaspooltega tehtavate tehingute väljajätmiseks krediidiväärtuse korrigeerimise riski omavahendite nõudest
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 382 lõike 5 neljandat lõiku,
   ning arvestades järgmist:
   
               (1)
            
            
               Vastavalt määruse (EL) nr 575/2013 artikli 382 lõike 4 punktile a jäetakse ühelt poolt krediidiasutuse ning teiselt poolt Euroopa Parlamendi ja nõukogu määruse (EL) nr 648/2012 (2) artikli 2 punktis 9 määratletud finantssektorivälise vastaspoole vahel tehtud tehingud, mis ei ületa määruse (EL) nr 648/2012 artikli 10 lõigetes 3 ja 4 sätestatud kliirimiskünnist, välja krediidiväärtuse korrigeerimise riski omavahendite nõudest, olenemata sellest, kas asjaomane finantssektoriväline vastaspool on asutatud liidus või kolmandas riigis.
            
         
               (2)
            
            
               Määruse (EL) nr 648/2012 artikli 2 punktis 9 on finantssektoriväline vastaspool määratletud kui liidus asutatud ettevõtja. Selle tulemusel ei kohaldata kõnealuse määruse artikli 10 lõikes 1 osutatud kliirimiskünnist kolmandas riigis asutatud finantssektoriväliste vastaspoolte suhtes.
            
         
               (3)
            
            
               Määruse (EL) nr 575/2013 artikli 382 lõikes 4 ei tehta vahet liidus asutatud finantssektoriväliste vastaspoolte ja kolmandas riigis asutatud finantssektoriväliste vastaspoolte vahel. Võrdsete võimaluste tagamiseks tuleks liidus asutatud finantssektoriväliste vastaspoolte ja kolmandas riigis asutatud finantssektoriväliste vastaspoolte suhtes kohaldada ühesuguseid eeskirju.
            
         
               (4)
            
            
               Komisjoni delegeeritud määruse (EL) nr 149/2013 (3) artiklis 11 on sätestatud kliirimiskünnise väärtused börsiväliste tuletisinstrumentide liikide lõikes, nagu on ette nähtud määruse (EL) nr 648/2012 artikli 10 lõikega 4. Delegeeritud määruse (EL) nr 149/2013 põhjenduses 25 on selgitatud, et „ühe börsiväliste tuletislepingute liigi suhtes kehtestatud väärtuse ületamisega peaks kaasnema kõigi tuletislepingute liikide kliirimiskünniste ületamine“.
            
         
               (5)
            
            
               Selleks et lepingu suhtes kohaldataks väljajätmist kuni lepingu lõpptähtajani, peaks vastavalt määruse (EL) nr 575/2013 artikli 382 lõike 4 viimasele lõigule piisama sellest, et kõnealuse määruse nõuded on täidetud lepingu sõlmimise ajal. Siiski võib olla juhtusid, kus krediidiasutus teeb asjaomase finantssektorivälise vastaspoolega tehinguid väga sageli, mõnikord isegi iga päev. Sellistel juhtudel võib selle kontrollimine, kas kolmandas riigis asutatud finantssektorivälise vastaspoole staatus on nõuetekohaselt kajastatud krediidiasutuse krediidiväärtuse korrigeerimise riski omavahendite nõudes, põhjustada krediidiasutusele ebaproportsionaalselt suurt koormust. Seepärast on asjakohane ette näha alternatiivne võimalus kontrollida kolmandas riigis asutatud finantssektorivälise vastaspoole staatust kord aastas. Kontrollimise sagedust tuleks siiski suurendada korrani kvartalis juhul, kui börsiväliste tuletisinstrumentide liigi puhul finantssektorivälise vastaspoolega tehtavate tehingute tinglik brutoväärtus on kõnealuse liigi suhtes kohaldatava kliirimiskünnise ületamisele lähedal. See peaks võimaldama sagedamini kontrollida, kas kliirimiskünnis on ületatud, võttes arvesse suuremat tõenäosust, et see võib nii olla.
            
         
               (6)
            
            
               Määruse (EL) nr 575/2013 artikli 382 lõike 4 punktis a on sätestatud, et finantssektoriväliste vastaspooltega tehtud tehingud, mis ei ületa määruse (EL) nr 648/2012 artikli 10 lõigetes 3 ja 4 sätestatud kliirimiskünnist, jäetakse krediidiväärtuse korrigeerimise riski omavahendite nõudest välja. Kui pärast määruse (EL) nr 575/2013 kohast hindamist teeb krediidiasutus kindlaks, et üks tema kolmandas riigis asutatud finantssektorivälistest vastaspooltest ei kvalifitseeru finantssektorivälise vastaspoolena, või kui asjaomaste tehingute väärtus ületab kõnealuses määruses sätestatud kliirimiskünnist, peab krediidiasutus arvutama krediidiväärtuse korrigeerimise riski omavahendite nõude vastavalt kõnealuse määruse VI jaotisele kõigi asjaomase vastaspoolega tehtud selliste börsiväliste tuletisinstrumentide tehingute puhul, mis kuuluvad kõnealuse määruse artikli 382 lõike 1 kohaldamisalasse.
            
         
               (7)
            
            
               Käesolev määrus põhineb regulatiivsete tehniliste standardite eelnõul, mille töötas koostöös Euroopa Väärtpaberiturujärelevalvega välja ja esitas komisjonile Euroopa Pangandusjärelevalve.
            
         
               (8)
            
            
               Euroopa Pangandusjärelevalve on korraldanud avatud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust määruse (EL) nr 1093/2010 (4) artikli 37 kohaselt loodud pangandussektori sidusrühmade kogult,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EL) nr 575/2013 artikli 382 lõike 4 punkti a kohaldamisel käsitavad krediidiasutused kolmandas riigis asutatud finantssektoriväliste vastaspooltena vastaspooli, kes vastavad mõlemale järgmisele tingimusele:
   
               a)
            
            
               nad on asutatud kolmandas riigis;
            
         
               b)
            
            
               kui nad oleksid asutatud liidus, kvalifitseeruksid nad finantssektorivälise vastaspoolena määruse (EL) nr 648/2012 artikli 2 punkti 9 tähenduses.
            
         2.   Krediidiasutused kontrollivad, kas vastaspool on kolmandas riigis asutatud finantssektoriväline vastaspool:
   
               a)
            
            
               tehingu tegemisel, kui tehing tehakse uue vastaspoolega;
            
         
               b)
            
            
               kord aastas, kui tegemist on varasemate vastaspooltega;
            
         
               c)
            
            
               kui on põhjust arvata, et vastaspool ei ole enam kolmandas riigis asutatud finantssektoriväline vastaspool.
            
         3.   Krediidiasutused põhjendavad oma arvamust, et ettevõtja on kolmandas riigis asutatud finantssektoriväline vastaspool.
   Artikkel 2
   1.   Selleks et jätta kolmandas riigis asutatud finantssektorivälise vastaspoolega tehtud tehingud välja krediidiväärtuse korrigeerimise riski omavahendite nõudest vastavalt määruse (EL) nr 575/2013 artikli 382 lõike 4 punktile a, kontrollivad krediidiasutused määruse (EL) nr 149/2013 artiklis 11 osutatud iga börsiväliste tuletisinstrumentide liigi puhul, et selle finantssektorivälise vastaspoolega tehtud börsiväliste tuletistehingute tinglik brutoväärtus ei ületaks kõnealuse määruse artiklis 11 osutatud asjaomast kliirimiskünnist.
   2.   Krediidiasutused teevad lõikes 1 osutatud kontrolli ühel järgmistest juhtudest:
   
               a)
            
            
               asjaomase vastaspoolega iga uue tehingu tegemisel;
            
         
               b)
            
            
               perioodiliselt.
            
         3.   Lõike 2 punkti b kohaldamisel tehakse perioodilist kontrolli järgmise sagedusega:
   
               a)
            
            
               kord aastas;
            
         
               b)
            
            
               kord kvartalis, kui mis tahes liiki börsiväliste tuletisinstrumentide puhul ületab kolmandas riigis asutatud finantssektorivälise vastaspoolega tehtud börsiväliste tuletistehingute tinglik brutoväärtus 75 % kõnealuse liigi kliirimiskünnise väärtusest, mis on sätestatud delegeeritud määruse (EL) nr 149/2013 artiklis 11.
            
         4.   Krediidiasutused põhjendavad oma arvamust, et delegeeritud määruse (EL) nr 149/2013 artiklis 11 osutatud ühegi börsiväliste tuletisinstrumentide liigi puhul ei ületa kolmandas riigis asutatud finantssektorivälise vastaspoolega tehtud börsiväliste tuletistehingute tinglik brutoväärtus asjaomases artiklis osutatud vastavat kliirimiskünnise väärtust.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 24. jaanuar 2018
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 176, 27.6.2013, lk 338.
   
      (2)  Euroopa Parlamendi ja nõukogu 4. juuli 2012. aasta määrus (EL) nr 648/2012 börsiväliste tuletisinstrumentide, kesksete vastaspoolte ja kauplemisteabehoidlate kohta (ELT L 201, 27.7.2012, lk 1).
   
      (3)  Komisjoni 19. detsembri 2012. aasta delegeeritud määrus (EL) nr 149/2013, millega täiendatakse Euroopa Parlamendi ja nõukogu määrust (EL) nr 648/2012 seoses regulatiivsete tehniliste standarditega, mis käsitlevad kaudset kliirimiskorda, kliirigukohustust, avalikku registrit, juurdepääsu kauplemiskohale, finantssektoriväliseid vastaspooli ja nende börsiväliste tuletislepingute riskimaandamismeetodeid, mida ei kliirita keskse vastaspoolega (ELT L 52, 23.2.2013, lk 11).
   
      (4)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).